**ΟΜΙΛΙΑ ΘΕΟΔΩΡΟΥ ΑΜΠΑΤΖΟΓΛΟΥ**

Οι παρουσίες όλων σας τιμούν το Μαρούσι, τους Δημοτικούς Συμβούλους και εμένα σε πολύ σημαντική στιγμή της προσωπικής μου πορείας. Η σημερινή μέρα είναι ξεχωριστή. Αποτελεί το ιδανικό επιστέγασμα μιας δύσκολης αλλά όμορφης συλλογικής προσπάθειας που ξεκίνησε πριν από 10 μήνες περίπου.

Σας το είχα πει από αυτή ακριβώς τη θέση, στις 2/12/2018, στην πρώτη δημόσια ομιλία μου « Ξεκινάμε μέσα από την αίθουσα του Δημ. Συμβουλίου και θα καταλήξουμε τον Αύγουστο του 2019 να κάνουμε την ορκωμοσία μας πάλι μέσα σε αυτή την αίθουσα».

Το έλεγα με πίστη στις δυνάμεις μας, στην πρόταση μας, στην απόφαση του Μαρουσιώτικου λαού.

Η σημερινή μέρα λοιπόν είναι η νέα αφετηρία για το ταξίδι της νέας τετραετίας για την πόλη που ζούμε, αγαπάμε και μας ενώνει.

Χαίρομαι με την παρουσία των Υπουργών και ΓΓ.

Κάθε κίνηση προς τα εμπρός προϋποθέτει την συνεργασία του Δήμου και των Υπουργείων. Τα πρώτα δείγματα συνεργασίας εξαιρετικά θετικά και μας δίνουν αισιοδοξία.

Με την ευκαιρία της παρουσίας του Περιφερειάρχη που γνωρίζει το Μαρούσι και αγαπά το Μαρούσι θέτω ήδη 5 μεγάλα θέματα:

1. Διευθέτηση του ρέματος Σαπφούς
2. Πράξη εφαρμογής Ν. Σωρού
3. Ασφαλτοστρώσεις
4. Γήπεδο
5. Πεζογέφυρα

Ενώπιον σας βρίσκεται μια Νέα Δημοτική Αρχή με συλλογικό όραμα, σχέδιο και πρόγραμμα που φιλοδοξεί να πραγματώσει με αποτελεσματικότητα και διαφάνεια, με ανθρωπιά και κοινωνική ευαισθησία, αγκαλιάζοντας όλους τους πολίτες.

Πρόταγμα και άξονας της φιλοσοφίας μας είναι να καταστεί « ο πολίτης πρωταγωνιστής» . Τον πολίτη, τον δημότη εκφράζουμε. Αυτόν κληθήκαμε με την εντολή σας να υπηρετήσουμε, να βελτιώσουμε την καθημερινότητά του, αξιοποιώντας την κρατική χρηματοδότηση, τους κοινοτικούς πόρους και κάθε σύγχρονο χρηματοδοτικό εργαλείο.

Στόχος μας είναι όλοι οι πολίτες να βιώνουν μια σύγχρονη, φιλική και αποτελεσματική παροχή υπηρεσιών.

Για να γίνουν όμως πράξη όλα αυτά, πρέπει και οι Δημοτικές υπηρεσίες να λειτουργούν υπεύθυνα και άψογα. Να γίνουν προσβάσιμες σε όλους τους πολίτες.

Με την ευκαιρία αυτή θέλω να απευθυνθώ σε όλο το Προσωπικό του Δήμου και να τους διαβεβαιώσω ότι θα έχουν κάθε δυνατή συμπαράσταση και καθοδήγηση.

Οι Δημοτικοί υπάλληλοι αποτελούν την καρδιά και τους πνεύμονες, αλλά και την ραχοκοκαλιά θα έλεγα της Δημοτικής λειτουργίας που πρέπει να είναι γρήγορη, φιλική, αποτελεσματική και σύγχρονη. Κάθε υπάλληλος του Δήμου πρέπει να νοιώθει ότι είναι επιτελικό στέλεχος. Να πιστέψει ότι είναι ο ηγέτης και ο πυλώνας του πιο νευραλγικού τομέα του Δήμου. Που ψάχνει να βρει λύση στα προβλήματα και όχι πρόβλημα σε κάθε λύση. Πιστεύω στην ουσιαστική συμβολή τους και στηρίζομαι στην πολύτιμη εμπειρία τους.

Κυρίες και κύριοι,

Δεν πρόκειται να απαριθμήσω τα προβλήματα που αναζητούν λύσεις, όμως τονίζω ότι τα προβλήματα μάς αναγκάζουν να δώσουμε τον καλύτερο εαυτό μας ξεπερνώντας αντιθέσεις, εγωισμούς και αντιπαλότητες.

Κανείς μας δεν έχει το δικαίωμα να διαψεύσει και να απογοητεύσει τους Μαρουσιώτες.

Γι αυτό υποστηρίζω ότι χρειάζεται ενότητα και συμπόρευση όλων μας. Προσωπικά γνωρίζετε ότι είμαι άνθρωπος της συναίνεσης και του διαλόγου αλλά με ενδιαφέρει το αποτέλεσμα.

Απευθύνομαι προς όλους με εντιμότητα και καθαρό λόγο. Όλοι μαζί καταγράφουμε, ακούμε, δουλεύουμε, παρεμβαίνουμε και αλλάζουμε την πόλη.

1. Η μάχη της καθημερινότητας σε όλες τις γειτονιές.

Η καθαριότητα, τα πεζοδρόμια, οι δρόμοι, τα όμβρια, το κυκλοφοριακό, η στάθμευση, το Σχέδιο πόλης, τα σχολεία μας.

1. Η συνεργασία και η συμμετοχή των ενεργών πολιτών.

Η αναβάθμιση της Δημόσιας Διαβούλευσης και η γραμμή Δημότη.

1. Η ανθρωπιά και η αλληλεγγύη.

 Με συνεχή αναβάθμιση των κοινωνικών δομών και της κοινωνικής πολιτικής.

1. Ο πολιτισμός και ο Αθλητισμός που είναι βασικές προτεραιότητες.
2. Ο λόγος της Νέας Γενιάς και η δημιουργία Συμβουλίου Νέων.
3. Το πράσινο και το περιβάλλον που θα αποτελέσει αιχμή του δόρατος για τη Νέα Διοίκηση.
4. Η ασφάλεια του πολίτη που είναι κεντρικό ζήτημα για όλους μας.
5. Η πολιτική προστασία.
6. Η αισθητική αναβάθμιση του κέντρου και των γειτονιών.
7. Η τόνωση της αγοράς, της μικρής επιχειρηματικότητας και η ενίσχυση της απασχόλησης.

Γνωρίζουμε τις απαιτήσεις και οφείλουμε να λειτουργήσουμε αποτελεσματικά και χρηστά. Με τους εργαζόμενους του Δήμου στο πλευρό μας γιατί μαζί τους θα υπηρετήσουμε τον πολίτη.

Καλούμαστε όπως έλεγε και ο Νίκος Καζαντζάκης « Να αγαπήσουμε την ευθύνη ».

Δεσμεύομαι πως αυτό θα το κάνουμε πράξη.

Σας ευχαριστώ όλους για την παρουσία σας.

Είμαι ευγνώμων σε όλους εκείνους που με πίστεψαν και με στήριξαν από την πρώτη στιγμή.

Είμαι ευγνώμων σε όσους στελέχωσαν τις γραμμές μας από την πρώτη ώρα.

Τους εθελοντές που δούλεψαν σκληρά και μεθοδικά.

Οφείλω ένα δημόσιο ευχαριστώ σε όλους όσους πύκνωσαν τις γραμμές μας στην πορεία και σήμερα συμπορευόμαστε.

Ανοίγουμε τις πόρτες, ξεπερνάμε τις προεκλογικές αντιθέσεις, συνεργαζόμαστε, γινόμαστε μια ομάδα για το συμφέρον της πόλης.

Καλή αρχή και καλή δύναμη σε όλους μας.

Καλή αρχή για το Μαρούσι μας, το Μαρούσι της Νέας εποχής που μόλις ανέτειλε.